Tárgy: Tájékoztató labdarúgó mérkőzések közvetítési és rögzítési engedélyezéséről

Kapják: MLSZ Megyei Igazgatóságok

OTP Bank Liga NBI és Merkantil Bank Liga NBII csapatok

Tisztelt Hölgyem/Uram!

A Magyar Labdarúgó Szövetség (MLSZ) és a Médiaszolgáltatás-támogató és Vagyonkezelő Alap (MTVA) megállapodása okán az MLSZ versenyrendszereiben üzemelő bajnokságok mérkőzéseinek közvetítési, rögzítési és műsorjogait az MTVA gyakorolja. A felek kölcsönös döntése alapján 2021. augusztus 1-től a mérkőzések rögzítésének, közvetítésének és archiválásának tekintetében az MTVA által megjelölt mérkőzésekre az alábbi eljárásrendet és használati feltételeket határozzuk meg:

Az MTVA a médiavállalkozások számára közzétett díjszabásában díjtételekkel rendelkező – általánosságban nagypályás felnőtt, megye II. osztály és a feletti, illetve egyes futsal és utánpótlás – mérkőzéseket csak az MTVA írásbeli engedélye birtokában lehet rögzíteni, közvetíteni és részben, vagy egészében a nyilvánosság számára hozzáférhetővé tenni. **Az MTVA az engedélyt csak abban az esetben adja ki, ha az adott mérkőzést a közmédia nem közvetíti.**

Az engedélyeztetési kötelezettség alapja a mérkőzésen szereplő csapat bajnoki osztálya, az alábbi besorolások szerint:



Az igénylés menetében a mérkőzésnapot megelőző második munkanap 15.00 óráig kell a gyártási (forgatási) engedély iránti igényt jelezni az MTVA felé a [sportkozvetitesek@mtva.hu](mailto:sportkozvetitesek@mtva.hu) e-mailcímre. Az MTVA munkatársai megkötik a szükséges megállapodást az igénylővel, és az engedélyt megküldik számára, illetve az <http://adatbank.mlsz.hu> oldalon található kapcsolati e-mailre a rendező csapatnak is. Így a rendezők és az igénylő összevethető dokumentumokkal rendelkezik, és tudomással bírnak a gyártás engedélyezéséről.

A forgatási engedély helyszíni meglétét a rendezőknek ellenőrizniük kell. Az engedély nélküli felvételkészítés lehetősége a rendező egyesület felelőssége, így az MTVA fenntartja a jogot, hogy az ilyen felvételek nyilvánosságra kerülése esetén a jogsértők mellett kárigényét a rendező egyesülettel szemben is érvényesítse! Az engedély meglétét továbbá ellenőrizheti az MTVA kirendelt munkatársa is, aki belépéskor „MTVA Press” kártyájával köteles igazolni magát.

Nem szükséges forgatási engedély azok számára, akik a csapatok belső használatára – pl. videós elemző, taktikai elemző – vagy az MLSZ megbízottjaként – pl. videós játékvezető-ellenőrzés, oktatási albizottság, biztonsági szakértő, stb. – készítenek felvételeket. Az ilyen felvételek készítőinek a mérkőzés kezdete előtt igazolniuk kell magukat a rendezők felé, és felvételeiket a nyilvánosság számára a későbbiekben sem lehet az MTVA engedélye nélkül hozzáférhetővé tenni. (A létesítményekben üzemeltetett automata, vagy távirányított kamerarendszer használata esetén a felvételek nyilvánossághoz közvetítése, vagy elérhetővé tétele szintén engedélyköteles, így ha azok használata nem a saját felhasználásra korlátozódik, a nyilvánossá tételhez szintén az MTVA engedélye szükséges!)

A jelenlegi szabályozás bevezetésével a jogtulajdonosok elsődleges szándéka, hogy a sportági rendezvények minél szélesebb körben jelenhessenek meg a közmédia felületein annak érdekében, hogy a mérkőzések a regionális lehetőségeken túl, akár országosan is elérhetővé váljanak, és a csapatok nagyobb körben szerezhessenek ismertséget, szimpatizánsokat. Az ellenőrzött keretek bevezetésével törekedünk a mérkőzésközvetítések színvonalának megerősítésére, illetve az azzal kapcsolatos nem kívánt jelenségek – pl. szerencsejátékokkal, sportfogadásokkal kapcsolatos visszaélések – kiszorítására. Ezért komolyan számítunk a rendező klubok konstruktív együttműködésére, és kérjük, hogy kérdés, probléma esetén forduljanak hozzánk bizalommal a [sportkozvetitesek@mtva.hu](mailto:sportkozvetitesek@mtva.hu) e-mailcímen!

MTVA Tartalomértékesítés